Diari Oficial de la Generalitat Valenciana


Sumari del DOGV 9405, del 16-08-2022 (2022/7588)

DECRET 110/2022, de 5 d'agost, del Consell, pel qual es crea l'Escola d'Educació Infantil de Primer Cicle Riu Albaida, a la localitat de Senyera.
-------------------------------------------------------------------------------------------------------------------------------------------------

### Dades del document

Número de DOGV
:   9405

Data del DOGV
:   16-08-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/7588


Data del document
:   05-08-2022

Organisme emissor
:   Conselleria d'Educació, Cultura i Esport

Tipus de document
:   Decret

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

DECRET 110/2022, de 5 d'agost, del Consell, pel qual es crea l'Escola d'Educació Infantil de Primer Cicle Riu Albaida, a la localitat de Senyera. [2022/7588]  
L'Ajuntament de Senyera, en sessió ordinària del Ple, celebrada el 2 de març de 2022, va acordar, per unanimitat, sol·licitar la integració de l'Escola Infantil de Primer Cicle, de titularitat municipal, en la xarxa de centres educatius de la Generalitat. Així mateix en el citat Ple, també es va acordar posar a la disposició de la Generalitat, Conselleria d'Educació, Cultura i Esport, el solar municipal i l'edifici escolar de la seua propietat situat en aquesta parcel·la, situat al carrer Maximiliano Millán número 51 de la localitat. Aquest edifici ha de ser utilitzat com a escola d'Educació Infantil de Primer Cicle i formarà part de la xarxa de centres educatius de titularitat de la Generalitat. Així mateix, en sessió plenària celebrada el 25 de maig de 2022, va acordar aprovar l'extinció de l'autorització de l'Escola Infantil de Primer Cicle, de la seua titularitat, amb codi de centre 06830027.  
L'edifici escolar compleix els requisits establits en el Decret 2/2009, del Consell, pel qual s'estableixen els requisits mínims que han de complir els centres que imparteixen primer cicle d'Educació Infantil, segons es desprén dels informes tècnics emesos sobre aquest tema.  
  
L'article 13 de la Llei orgànica 8/1985, de 3 de juliol, reguladora del Dret a l'Educació, estableix que tots els centres tindran una denominació específica. En l'article 5.9 del Decret 253/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Infantil o d'Educació Primària, s'estableix que, en el cas de centres públics de nova creació, la denominació específica serà determinada per la Conselleria competent en matèria d'educació; el consell escolar municipal o, en defecte d'això, l'ajuntament on estiga radicat, haurà de manifestar el seu acord o proposar una denominació específica. L'Ajuntament de Senyera, en sessió plenària celebrada el 2 de març de 2022, també va acordar proposar que el centre educatiu es denomine «Riu Albaida».  
  
La posada en funcionament i el manteniment durant el curs escolar 2022/2023 de les unitats de primer cicle d'Educació Infantil amb les quals es crea aquesta escola, seran finançades pel Pla de Recuperació, Transformació i Resiliència, Component 21 «Modernització i digitalització del sistema educatiu, inclosa l'educació primerenca de 0-3 anys, del Ministeri d'Educació i Formació Professional, d'impuls d'escolarització en el primer cicle d'educació infantil amb noves places de titularitat pública, amb càrrec al Mecanisme de Recuperació Transformació i Resiliència (MRR), finançat per la Unió Europea - Next Generation EU  
  
Per això, de conformitat amb el que estableix l'article 17 de la Llei orgànica 8/1985, de 3 de juliol, reguladora del dret a l'educació, la Llei orgànica 2/2006, de 3 de maig, d'educació, i en l'article 3 del Decret 253/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Infantil o d'Educació Primària, a proposta de la consellera d'Educació, Cultura i Esport prèvia deliberació del Consell, en la reunió del dia 5 d'agost de 2022,  
  
  
DECRETE  
  
Article 1. Creació del centre  
Es crea el següent centre docent:  
Província: València  
Localitat: Senyera  
Denominació: Escola d'Educació Infantil de Primer Cicle Riu Albaida  
Titular: Generalitat  
Codi: 47515504  
Domicili: carrer Maximiliano Millán, número 51  
Composició: 2 unitats d'Educació Infantil de primer cicle  
Capacitat: 30 places escolars  
  
Article 2. Inici d'activitats  
1. El centre nou inicia les seues activitats en el curs escolar 2022-2023.  
2. En aquest curs escolar el centre ofereix 2 unitats d'Educació Infantil de primer cicle.  
3. El centre ha de comptar amb 1 mestre o mestra d'Educació Infantil i 2 educadors o educadores d'Educació infantil.  
  
  
DISPOSICIONS ADDICIONALS  
  
Primera. Inscripció  
El que estableix aquest decret s'inscriurà en el Registre de Centres Docents de la Comunitat Valenciana.  
  
Segona. Equip directiu  
La Direcció Territorial d'Educació, Cultura i Esport de València nomenarà l'equip directiu del centre de nova creació, de conformitat amb el que s'estableix en l'article 137 de la Llei orgànica 2/2006, de 3 de maig, d'Educació, i en l'article 19 del Decret 253/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Infantil o d'Educació Primària  
  
Tercera. Ràtio  
El nombre màxim d'alumnat per aula, unitat o professorat es realitzarà d'acord amb el que s'estableix en la normativa bàsica i en el Decret 58/2021, de 30 d'abril, del Consell, sobre jornada lectiva del personal docent i nombre màxim d'alumnat per unitat en centres docents no universitaris.  
  
  
DISPOSICIONS FINALS  
  
Primera. Desenvolupament  
Es faculta la Conselleria competent en matèria d'educació perquè adopte les mesures al fet que siguen necessàries per al desenvolupament del que estableix aquest decret, així com per a modificar, en el seu cas, la denominació i configuració del centre.  
  
Segona. Publicació i efectes  
Aquest decret es publicarà en el Diari Oficial de la Generalitat Valenciana i produirà efectes des de l'inici del curs escolar 2022-2023.  
  
València, 5 d'agost de 2022  
  
El president de la Generalitat  
XIMO PUIG I FERRER  
  
La consellera d'Educació, Cultura i Esport  
RAQUEL TAMARIT IRANZO